
Pilietinė visuomenė kaip ideologija (santrauka)

Pastarųjų metų įvykiai ir procesai skatina pažvelgti į pilietinės visuomenės kūrimąsi Lietuvoje labiau kritiškai, ne vien postuluojant jos neįkainuojamą indėlį į demokratijos įsitvirtinimą ir stiprinimą. Ypač išryškėjo elitinis ir manipuliuojantis pilietinės visuomenės (kuri šiuo atveju apibrėžiama kaip nevyriausybinių pilietinių junginių tinklo bei atitinkamo diskurso visuma) veiklos aspektai. Šio pranešimo tikslas aptarti šių aspektų vidines priežastis, kurios, autorės nuomone, glūdi instrumentiniame pilietinės visuomenės kaip idėjos pritaikyme. 

Remiantis tuo, kad ideologija yra idėjų panaudojimas savo socialinės grupės interesais, instrumentinis pilietinės visuomenės suvokimas praktiškai siekiant savo (dažnai materialių) interesų – tai taip pat ideologija. Šios ideologijos, kaip ir daugelio kitų ideologijų, pagrindinis kūrėjas yra intelektualų grupės atstovai. Maža to, daugelis posovietinių šalių tyrėjų (pvz. A. Bozoki Vengrijoje, I. Bernik Slovėnijoje ar J. Kurczewski Lenkijoje) nurodo, kad tai pagrindinė šių šalių intelektualų ideologija, puikiai legitimizuojanti jų interesus. Visgi ši situacija būdinga ne tik posovietinei erdvei, bet, kaip pažymi J. Alexander, ir vakarietiškoms visuomenėms, kur mokslininkai ir profesionalai yra užėmę pilietinės visuomenės ideologų poziciją.

Lietuvoje, kur pilietinės visuomenės struktūros yra akivaizdus intelektualų kūrinys, pilietinės visuomenės idėjos panaudojimas savo tikslais yra dažnai bendru sutarimu nutylimas viešose diskusijose. Tačiau autorės atlikto intelektualų tyrimo respondentai praktiškai vieningai teigė, kad dažniausiai pilietinės organizacijos yra kuriamos tam, kad galima būtų panaudoti užsienio teikiamus finansinius resursus, arba tam, kad pasinaudoti kaip tramplinu tolimesnei politinei karjerai, arba tiesiog norint išlikti viešosios erdvės lyderiais ir taip kaupti galios resursus bei panašiai. 

Tokia savi-suinteresuota, elitinė, manipuliuojanti pozicija yra toli nuo pilietinės visuomenės idėjos bei kliudo įtraukti platesnes visuomenės grupes į aktyvią pilietinę veiklą. Neatsižvelgiant į tai, tų pačių intelektualų išsakomi kvietimai atsisakyti “misijos”, “altruizmo” ir “lyderiavimo” bei remtis solidarumo ir partnerystės principais atrodo tik deklaratyvūs ar net juokingi.

